Svend Auken (S), 2000-11-16:
Jeg vil gerne først og fremmest sige tak til de partier, der står bag elreformen, for den positive modtagelse, de har givet lovforslaget her.
Jeg kan være enig i, tror jeg, alle de betragtninger, ordførerne har fremført.
Vi får lejlighed til i forligskredsen nærmere at drøfte de her ting.
Og også de, der deltager i drøftelserne på reduceret takst - jeg tænker på CD - får selvfølgelig mulighed for at præge med deres synspunkter.
Det ligger lige for.
Vi har en ambitiøs målsætning på energiområdet.
Vi vil vise, at det er muligt at åbne markedet og gøre konkurrencen reel på den ene side og på den anden side leve op til vores miljøpolitiske målsætninger.
Jeg synes, at det forslag, der ligger her, på mange måder bidrager til denne dobbelte målsætnings opfyldelse.
Det er klart, at der er mange tekniske enkeltheder - dem vil vi meget gerne bidrage til at belyse nærmere.
Jeg tror ikke, der er nogen tvivl om, at de systemansvarlige virksomheders rolle ikke bare er en nøglerolle, men at de også er nødt til at have de nødvendige instrumenter for at kunne - om jeg så må sige - styre markedet eller lægge rammer for markedet, sådan at vi opnår de mange måls opfyldelse på samme tid.
De systemansvarlige virksomheder er nøglen til, at vi kan få et fungerende elmarked, liberalt elmarked i Danmark og samtidig leve op til vores miljømæssige og forskningsmæssige forpligtelser.
Flere af ordførerne har betonet forsyningssikkerheden.
Jeg tror, det er et meget vigtigt hensyn.
Fru Anni Svanholt var inde på spørgsmålet om dette med at sikre mange forskellige nye energiteknologier i fremtiden.
Jeg tror, dette lovforslag vil fremme den udvikling og gøre det muligt, at vi kan håndtere den tekniske udvikling på en god og harmonisk måde.
Den omstændighed, at de systemansvarlige virksomheder nu ikke længere selv producerer strøm, gør dem bedre egnet til at tilgodese alle behov i så henseende.
Hr. Kim Behnke var inde på et spørgsmål omkring den amtskommunale håndtering af de store højspændingsanlæg.
Og jeg deler hr. Kim Behnkes bekymring for det regionale leds mulighed for at klare denne opgave.
Det mislykkedes i Ribe Amt, hvor man, tror jeg, dybest set var enig med os, men politisk ikke kunne komme igennem med det, det kunne man ikke håndtere, og derfor var jeg nødt til som minister at gå ind og træffe beslutningen.
Jeg tror, det lykkes.
Forslaget her vil lette det, for hvis det ændringsforslag, som jeg har bebudet, bliver vedtaget af Folketinget, bliver det lettere at gennemføre saneringen af det luftbårne ledningsnet på lavere spændingsniveauer, altså kabellægningen af det vil blive lettet, og det skulle alt andet lige befordre processen.
Men det store spørgsmål, som hr. Kim Behnke nævner, er ikke løst med det her forslag.
Det er til syvende og sidst, om jeg så må sige, styrken i amterne, der er afgørende for, at vores decentrale planlægningssystem kan håndtere denne nationale opgave.
Jeg vil meget gerne svare på alle de øvrige spørgsmål, der er nævnt, under udvalgsarbejdet, og jeg ser frem til, at vi får et godt samarbejde.
Fru Aase D. Madsen kom med en interessant tanke, nemlig at hun måske også kunne bringes til at stemme for det her forslag.
Det burde jo gøre alle os, der er tilhængere af den nuværende danske energipolitik, bekymrede.
Men jeg kan sige til fru Aase D. Madsen, som jeg vist ikke har et eneste indholdsmæssigt synspunkt fælles med, at også hendes spørgsmål vil vi drage omsorg for at få belyst på en ordentlig og god måde.
At man står uden for aftalen og er en arg modstander af alt, hvad der sker i dansk energipolitik - som i øvrigt er en stor succeshistorie - skal ikke føre til, at ens mulighed for at stille spørgsmål og få svar og argumentere bliver formindsket af den grund.
Men jeg må sige, at jeg ikke deler fru Aase D. Madsens ambition om, at det kunne tænkes, at Dansk Folkeparti stemte for det her forslag.